تماشَق ولّا تماشَك (اللي كايهضرو بيها كايسمّيوها تفاغيست) هي لوغة من اللوغات لأمازيغية من لفرع داللوغات التوارݣية كايهضرو بيها لقبايل دالرحل فشمال إفريقيا فلبلدان ديال بوركينا فاصو، مالي، الدزاير و النيجر. هادي وحدة من التلاتة داللوغات التوارݣية، الجوج لاخرين هوما تماجق وتماهق. كاينة تماشق بزاف فمالي، وخصوصا فلمناطيق ديال كيدال، تيمبكتو وݣاو. هاد اللوغة كاتهضر بيها ناس قليلة فبوركينا فاصو. ف2014 شي 500 ألف ديال لبشري كايهضرو بتماشق، 378 ألف هوما ماليين. لمعيشة ديال التوارݣ ولّات فخطر بسباب التغيُّر دلمناخ والصراعات دالسياسة، بلخصوص التورة التوارݣية على لحوكومة دمالي ف1990-95 اللي كانت جابت ليهوم التطهير لعرقي على الشكل ديال لقتيل لينتيقامي ولمنفى. تماشق دابا مصنفة باللي هي لوغة كاتطور (5)، وهادشي راجع للترويج ديال لحوكومة دمالي لهاد اللوغة: ليوما كاتقرّا تماشق فلمدارس ديال الدولة من لبتيدائي حتال لأقسام ديال محاربة لأمية. لمصطلح ديال تماشق كايتّفهم منو فمالي باللي كايعني ݣاع لمتغيرات اللي كايهضرو بيها التوارݣ. لأسماء لخرين ديال هاد اللوغة هوما تَماشَن، تَماشَكين وتوماتشَك. كاينين آراء متباينة على التقسيمات ديال اللهجات فتماشق. شي كايݣول كاينين غير جوج، وكايتسمّاو تيمبكتو وتادهاك.